ΓΡΑΠΤΗ ΕΡΩΤΗΣΗ E-0834/99

υποβολή: Daniel Varela Suanzes-Carpegna (PPE) προς την Επιτροπή

(7 Απριλίου 1999)

Θέμα: Η ανταγωνιστικότητα του τομέα του σχιστολίθου

Στην απάντησή της στις γραπτές ερωτήσεις μου E-4009/97 και E-4011/97(1), η Επιτροπή με πληροφορούσε ότι προωθεί μια πολιτική ανταγωνιστικότητας υπέρ των εξορυκτικών βιομηχανιών με βάση τις κατευθύνσεις που περιέχει η ανακοίνωση σχετικά με την ανταγωνιστικότητα του μη ενεργειακού εξορυκτικού τομέα καθώς και τα σχετικά συμπεράσματα του Συμβουλίου της 18ης Δεκεμβρίου 1993. Επίσης, η Επιτροπή ανέφερε ότι στην ανακοίνωσή της για την ανταγωνιστικότητα του κατασκευαστικού κλάδου, περιλαμβάνονται τέσσερις μείζονες στρατηγικοί στόχοι και περισσότερες από εξήντα ειδικές δράσεις για τη βελτίωση της ανταγωνιστικότητας του εν λόγωτομέα. Η Επιτροπή επί πλέον ανέφερε ότι δημοσιεύει τακτικά, επικουρούμενη από διάφορους επαγγελματικούς κύκλους, κατάλογο των ευρωπαϊκών ορυκτών με στόχο τη μεγαλύτερη διαφάνεια της αγοράς τόσο για τους καταναλωτές όσο και για τους παραγωγούς, πολλοί άλλωστε από τους οποίους είναι μικρομεσαίες επιχειρήσεις (ΜΜΕ), και καλούσε τον ευρωπαϊκό σύνδεσμο του τομέα του σχιστολίθου να συμμετάσχει στις εργασίες αυτής της έκδοσης.

Θα μπορούσε η Επιτροπή να μας πληροφορήσει σε ποιές από τις προειρημένες συγκεκριμένες πρωτοβουλίες προώθησης της ανταγωνιστικότητας και με ποιό τρόπο έχει μέχρι στιγμής συμμετάσχει ο τομέας σχιστολίθου της ΕΕ και ιδιαίτερα της Ισπανίας;

Θα μπορούσε, επίσης, η Επιτροπή να μας πληροφορήσει με ποιό τρόπο έχει προωθήσει τη συμμετοχή του κοινοτικού τομέα σχιστολίθου στον προαναφερθέντα κατάλογο και εάν έχει ήδη συμπεριληφθεί σε αυτόν ο σχιστόλιθος;

Απάντηση του κ. Bangemann εξ ονόματος της Επιτροπής

(26 Απριλίου 1999)

σον αφορά τις δράσεις της Επιτροπής για την βελτίωση της ανταγωνιστικότητας της εν γένει μη ενεργειακής κοινοτικής εξορυκτικής βιομηχανίας, συμπεριλαμβανομένης της βιομηχανίας σχιστολίθων, παρακαλείται το Αξιότιμο Μέλος του Κοινοβουλίου να ανατρέξει στην απάντηση της Επιτροπής στην γραπτή ερώτησή του P-4009/97(2).

Στη συνέχεια των εν λόγω δράσεων, ο κοινοτικός εξορυκτικός τομέας αποτελεί το αντικείμενο τακτικής εξέτασης εκ μέρους της ολομέλειας της ομάδας "εφοδιασμός σε πρώτες ύλες", ομάδας που περιλαμβάνει εκπροσώπους της βιομηχανίας, των κρατών μελών και της Επιτροπής. Στην ομάδα αυτή, η ευρωπαϊκή εξορυκτική βιομηχανία εκπροσωπείται, μεταξύ άλλων, από την Euromines, της οποίας από εφέτος αποτελεί μέλος η ένωση ευρωπαϊκών επιχειρήσεων παραγωγής σχιστολίθου, η Euro Slate. Η Euro Slate συγκεντρώνει τις γαλλικές, γερμανικές, βρετανικές και ισπανικές οργανώσεις παραγωγών σχιστολίθου. Σημειωτέον ότι η ένωση Euro Slate, αν και κληθείσα από την Επιτροπή να συμμετάσχει στην τελευταία συνεδρίαση της ολομέλειας της ομάδας - η οποία πραγματοποιήθηκε στις 15 Δεκεμβρίου 1998 στις Βρυξέλλες - δεν εκπροσωπήθηκε κατά την διάρκεια διεξαγωγής της.

σον αφορά την ευρωπαϊκή επετηρίδα ορυκτών (European Minerals Yearbook) που καταρτίζεται υπό την αιγίδα της Επιτροπής με σκοπό τη βελτίωση της διαφάνειας των αγορών ορυκτών(3), αυτή περιλαμβάνει κεφάλαιο αποκλειστικά αφιερωμένο στον σχιστόλιθο. Η διαδικασία αναθεώρησης της εν λόγω επετηρίδας, η οποία θα συνίσταται, κατά βάσιν, στην ενημέρωση (επικαιροποίηση) της διαθέσιμης στο Internet ηλεκτρονικής μορφής, θα δρομολογηθεί από την Επιτροπή κατά τη διάρκεια του τρέχοντος έτους. Δεδομένου ότι η Επιτροπή αποδίδει ζωτική σημασία στις παρεμβάσεις και γνώμες των ευρωπαϊκών ενώσεων του τομέα της εξόρυξης, ο διαγωνισμός της Euro Slate θα εγγραφεί στο πλαίσιο της εν λόγω, καθώς και των μελλοντικών, αναθεωρήσεων.

(1) ΕΕ C 196 της 22.6.1998, σελ. 56.

(2) ΕΕ C 19 της 22.6.1998.

(3) Η δεύτερη έκδοση είναι διαθέσιμη στην ακόλουθη διεύθυνση Internet: http://europa.eu.int/comm/dg03/publicat/emy/index.htm).